Chichester [ˈtʃɪtʃɨstər] is 'n katedraalstad in die Suidoos-Engelse graafskap Wes-Sussex. Dit is dié graafskap se enigste stedelike nedersetting en dien as sy administratiewe setel of county town. Chichester het 'n lang geskiedenis wat tot in die Romeinse tydperk terugstrek en was ook in die Angel-Saksiese periode een van die mees vooraanstaande nedersettings in Engeland.
Chichester is die setel van 'n Anglikaanse biskop en huisves naas sy 12de eeuse katedraal sommige van die oudste kerk- en wêreldlike geboue in Groot-Brittanje.